Vier sterf in Secunda-botsingDie BMW se wrak. Foto: Verskaf Vier mense is Sondag op Moedersdag in ŉ trompop botsing buite Secunda in Mpumalanga dood. Russel Meiring, woordvoerder van ER24, het gesê die ongeluk het in die vroeë oggendure op die N17-snelweg plaasgevind. Joseph Mabuza, woordvoerder van Mpumalanga se departement vir gemeenskapsveiligheid en sekuriteit, het gesê ŉ silwer BMW en silwer Volkswagen Polo het mekaar naby Trichardt reg van voor getref. “Een van die motor se wrakke is in die middel van die pad aangetref. Die motor was heeltemal in twee geskeur en puin van die ongeluk het oor die hele toneel gelê. Die tweede voertuig se wrak is aan die kant van die pad aangetref,” het Meiring gesê. Volgens Meiring is die liggaam van ŉ man naby die voertuig se wrak, wat in twee geskeur is, gevind. Die liggaam van ŉ man, vrou en ŉ jong meisie was in die ander voertuig aangetref en vasgekeer. “Ongelukkig kon daar niks vir al vier mense gedoen word nie en hulle is op die toneel dood verklaar.” Meer inligting oor die omstandighede rakende die ongeluk is nie bekend nie. Die Trichard-polisie ondersoek die ongeluk.